Viðbúið er að fresta þurfi aðgerðum við Þingvallavatn til morguns. Vatnið er ísi lagt og ísinn of þykkur til þess að öruggt sé að fara með pramma um vatnið. Vonast er til að vind fari að hreyfa svo að ísinn brotni upp.
Miklar froststillur á Þingvöllum í nótt urðu til þess að vatnið lagði. Ísinn er of þykkur til að unnt hafi verið að fara með pramma fyrir kafara út á vatnið til þess að ná upp líkum mannanna fjögurra sem fórust þegar flugvél þeirra hafnaði í vatninu fyrir viku síðan. Oddur Árnason, yfirlögregluþjónn á Suðurlandi, býst við að fresta þurfi aðgerðum til morguns.
Staðan er þannig hérna upp við stíflumannvirki Steingrímsstöðvar að víkin þar næst er auð en úti á vatninu er ísinn það þykkur að prammi sem á að nota að hann getur ekki farið um með tryggum hætti. Spáin er þannig að það á að byrja að blása fljótlega og þá mun ísinn byrja að brotna upp. Þá verður farið í að gera það sem stóð til að gera í morgun. Svo eru bara mörg ef í þessu og allt þarf að ganga upp. Þannig að við þurfum að eins að sjá hvernig dagurinn gerir sig. Mér finnst einhvern veginn líklegt að það frestist allar aðgerðir til morguns.
Ef aðgerðum verður frestað til morguns verður beðið til laugardags með að ná flugvélinni upp úr vatninu. Um fimmtíu manns eru á svæðinu, þar af um tuttugu kafarar, tilbúnir til að hefja aðgerðir um leið og fært verður. Frostið náði tuttugu stigum á Þingvöllum snemma í morgun og varla hreyfir vind. Áfram er spáð frosti og mjög hægum vindi.
við erum að sækja okkur sérstaka pramma til að brjóta ísinn til að halda rás opinni til að vindurinn nái í ísinn til að brjóta hann hraðar, segir Oddur. Það er verið að bregðast við þessu eins og öðru sem kemur upp á. Við erum örugglega á þeim stað að það muni fleira tefja okkur.

Viðbúið er að fresta þurfi aðgerðum við Þingvallavatn til morguns. Vatnið er ísi lagt og ísinn of þykkur til þess að öruggt sé að fara með pramma út á vatnið. Vonast er til að vind fari að hreyfa svo að ísinn brotni upp.